दुर्गा पौडेल २०४५ सालमा केन्द्रीय समितिमा चुनिएपछि उपाध्यक्ष, कार्यवाहक अध्यक्ष र अध्यक्ष हुँदै करिब एक दशकभन्दा बढी समयसम्म अखिल नेपाल महिला सङ्घको केन्द्रीय नेतृत्वमा रहनु भयो । त्यही अवधिमा नै सम्पत्तिमा महिलाहरूको समान अधिकारका लागि महत्वपूर्ण सङ्घर्ष चलेको थियो । २०४९ फागुनमा त्यही विषयमा काठमाडौँमा अन्तर्राष्ट्रिय विचारगोष्ठी सम्पन्न भएको थियो । तीन महिनासम्म देशका विभिन्न गाउँ र जिल्ला तह हुँदै केन्द्रमा चलेको त्यो विचारगोष्ठी नेपालको इतिहासमा नै आफ्नो प्रकारको एक मात्र विचारगोष्ठी थियो ।
